C 269/25

Grozītā vienotā dokumenta publikācija, ko pēc maznozīmīga grozījuma apstiprināšanas veic saskaņā ar Regulas (ES) Nr. 1151/2012 53. panta 2. punkta otro daļu

(2021/C 269/10)

Eiropas Komisija ir apstiprinājusi šo maznozīmīgo grozījumu saskaņā ar Komisijas Deleģētās regulas (ES) Nr. 664/2014 (1) 6. panta 2. punkta trešo daļu.

Ar pieteikumu, kurā lūgts apstiprināt šo maznozīmīgo grozījumu, var iepazīties Komisijas datubāzē eAmbrosia.

VIENOTAIS DOKUMENTS

“FARRO DI MONTELEONE DI SPOLETO”

ES Nr.: PDO-IT-0603-AM01 – 2021. gada 26. februārī.

ACVN (X) AĢIN ( )

1. Nosaukums

“Farro di Monteleone di Spoleto”

2. Dalībvalsts vai trešā valsts

Itālija

3. Lauksaimniecības produkta vai pārtikas produkta apraksts

3.1. Produkta veids

1.6. grupa. Svaigi vai pārstrādāti augļi, dārzeņi un labība

3.2. Apraksts par produktu, uz kuru attiecas 1. punktā minētais nosaukums

Divgraudkvieši “Farro di Monteleone di Spoleto” ir Triticum dicoccum sugas vietējais ekotips. Tas raksturīgs ražošanas apgabalam un, laika gaitā pielāgojoties apgabala klimatam un augsnēm, ieguvis dažas morfoloģiskās un fizioloģiskās īpatnības, ar kurām tas atšķiras no citos ģeogrāfiskajos apgabalos audzētiem divgraudkviešiem: habituss, kas izveidojas pavasarī; auga augstums mazāks par 120 cm; vidēja cerošanās pakāpe; cerošanās beigās izveidojies pusstāvs augums; augi ar viegli līdz vidēji zaļpelēkiem smalkiem stiebriem un lapām; vārpa neliela, ieplakana, pilnīgi nobriedušā stāvoklī pelēkbaltā krāsā; plēksnes cieši piekļautas graudam; stiklains grauds ar kuplu matu cekuliņu un izteiktu izliekumu; grauds gaiši dzintarbrūnā krāsā – šī specifiskā īpašība saglabājas visos produktos arī pēc malšanas. Tirdzniecībā ir šādi divgraudkviešu “Farro di Monteleone di Spoleto” veidi: FARRO INTEGRALE [divgraudkviešu pilngraudi]: gareni, izliekti graudi gaiši dzintarbrūnā krāsā, lobīti, mutē stingri un sausi; FARRO SEMIPERLATO [pusslīpētas divgraudkviešu grūbas]: no veseliem divgraudkviešiem atšķiras ar viegli slīpētu graudu virsmu, graudiem paliekot veseliem; gaišāki par veseliem graudiem un mīkstāki mutē, ļoti piemēroti zupām un salātiem; FARRO SPEZZATO [šķelti divgraudkviešu graudi]: iegūti no veseliem divgraudkviešu graudiem, kas ir izlobīti, tad sašķelti vairākās daļās un pēc tam izlaisti caur kalibrējošu grudu sijāšanas iekārtu; tie ir gaiši dzintarbrūnā krāsā, ar stiklainu virsmu; SEMOLINO DI FARRO [divgraudkviešu manna]: iegūst, samaļot veselus divgraudkviešu graudus; ir smalkāka nekā šķeltie divgraudkviešu graudi, bet stiklainās struktūras dēļ nav pulverveidīga; mutē sašķīst un kļūst līdzīga mīklai; krāsa ir ļoti gaiši brūna.

3.3. Dzīvnieku barība (tikai dzīvnieku izcelsmes produktiem) un izejvielas (tikai pārstrādātiem produktiem)

—

3.4. Konkrēti ražošanas posmi, kas jāveic noteiktajā ģeogrāfiskajā apgabalā

Lai nemainītu produkta kvalitāti un saglabātu tā raksturīgās īpašības, četru tradicionālo ACVN “Farro di Monteleone di Spoleto” veidu – pilngraudu, pusslīpēto grūbu, šķelto graudu un mannas – izejvielu audzēšana, šķirošana, lobīšana, slīpēšana, smalcināšana un malšana obligāti jāveic ražošanas apgabalā.

3.5. Ar reģistrēto nosaukumu apzīmētā produkta griešanas, rīvēšanas, iepakošanas u. c. īpašie noteikumi

Divgraudkviešus “Farro di Monteleone di Spoleto” mazumtirdzniecībā laiž no 100 g līdz 25 kg iepakojumos, turklāt visu produkta veidu, t. i., pilngraudu, pusslīpēto grūbu, šķelto graudu un mannas, iepakošanā izmanto materiālus un tehnoloģijas, kas atbilst spēkā esošajiem tiesību aktiem. Visiem ACVN “Farro di Monteleone di Spoleto” iepakojumiem jābūt noslēgtiem, jauniem, tīriem, netoksiskiem un jāatbilst relevantajiem spēkā esošajiem ES un valsts tiesību aktiem. Tas pats attiecas uz iepakojumā ievietotiem apdrukātiem materiāliem, kas nonāk saskarē ar produktu.

3.6. Ar reģistrēto nosaukumu apzīmētā produkta marķēšanas īpašie noteikumi

Līdztekus nosaukuma logotipam uz iepakojuma etiķetes obligāti jābūt ES grafiskajam simbolam un ar to saistītajām norādēm un tiesību normās noteiktajai informācijai, kas iespiesta ar skaidriem un salasāmiem drukātiem burtiem. Logo veido taisnstūris, kura vienā pusē ir profilā attēlots pakaļkājās saslējies lauva ar divām divgraudkviešu vārpām ķepā un otrā pusē ir sešas divgraudkviešu vārpas.

Tā kā logotipu izmanto uz etiķetes, burtu proporcijas ir stingri jāievēro, un tām jāatbilst turpmāk sniegtajai grafiskajai ilustrācijai.

Tomēr ir atļauts logotipu atveidot arī pelēkās krāsas toņos vai melnbaltu.

Produktus, kuru ražošanā izmantoti divgraudkvieši ACVN “Farro di Monteleone di Spoleto”, arī pēc pārstrādes var laist tirdzniecībā iepakojumā, uz kura ir atsauce uz nosaukumu, bet bez ES logotipa. Šai atsaucei uz nosaukumu jābūt šādai: “ražošanā izmantoti divgraudkvieši “Farro di Monteleone di Spoleto””. Šos noteikumus piemēro ar nosacījumu, ka ar sertificēto aizsargāto cilmes vietas nosaukumu apzīmētie divgraudkvieši ir vienīgā sastāvdaļa, kas pieder pie Triticum dicoccum (Schübler) sugas, un ka iepriekš minētā norāde ir veidota tā, ka nevar patērētājam radīt nekādas šaubas par to, ka ACVN aizsardzība attiecas vienīgi uz šo sastāvdaļu, nevis uz pārstrādāto produktu.

4. Ģeogrāfiskā apgabala īsa definīcija

ACVN “Farro di Monteleone di Spoleto” ražošanas apgabals ietilpst kalnainā apvidū, kas atrodas Perudžas [Perugia] provinces dienvidaustrumos, un tas aptver visu Monteleone di Spoleto un Poggiodomo pašvaldības administratīvo teritoriju, kā arī daļu no Cascia, Sant’Anatolia di Narco, Vallo di Nera un Scheggino pašvaldības administratīvās teritorijas un atrodas 700 m vai lielākā augstumā virs jūras līmeņa.

5. Saikne ar ģeogrāfisko apgabalu

Šā produkta audzēšanas apgabalam ir raksturīgas stāvas, kaļķainas un akmeņainas nogāzes, kas atrodas 700 metrus virs jūras līmeņa un kavē ūdens stagnāciju mitro sezonu laikā. Augsnei ir vidēji augsts organiskās vielas saturs, tajās ir daudz fosfora, bet maz kālija. Plakankalņu augstums virs jūras līmeņa nosaka apgabalam raksturīgos klimatiskos apstākļus – garas un ļoti bargas ziemas ar biežām salnām, kas ilgst līdz maijam, un ļoti nedaudzas vasaras nedēļas ar augstu temperatūru dienā. “Farro di Monteleone di Spoleto” ekotipa kvieši ir ļoti noturīgi pret šādiem klimatiskajiem apstākļiem un laika gaitā ir tiem labi pielāgojušies.

ACVN “Farro di Monteleone di Spoleto” unikalitāti nosaka gaiši dzintarbrūnie graudi, kas ir stiklaini un cieti, ar nelielu miltainību. Plakana, īsa, vārpstveida vārpa ar ne pārāk gariem nedaudz atstāvošiem akotiem papildina šā produkta raksturīgo izskatu.

“Farro di Monteleone di Spoleto” fizikālās un organoleptiskās īpašības un galvenokārt tā raksturīgos stiklainos dzintarkrāsas graudus nosaka saistība ar ražošanas apgabalā valdošajiem augsnes un klimatiskajiem apstākļiem un jo īpaši ar kaļķainajām un akmeņainajām augsnēm, kas atrodas 700 metrus virs jūras līmeņa un nogāžu stāvuma dēļ kavē ūdens stagnāciju mitro sezonu laikā. Izmēģinājumi un zinātniskie pētījumi ir parādījuši, ka, “Farro di Monteleone di Spoleto” sēklas izsējot citos Valnerina ielejas apgabalos, iegūst produktu, kas laika gaitā zaudē savas specifiskās īpašības. Tas liecina par izteiktu ekotipizācijas procesu, kas saistīts ar ražošanas apgabalu un ko rada arī ģeogrāfiskā izolētība, kura ir tik liela, ka apgabalā ir izveidojusies īpaša vietējā varietāte. Audzējot šos kviešus citos – kaimiņos esošos – apgabalos, graudi zaudē stiklainību un kļūst miltaini. Tas ir augs ar pavasara habitusu, kas piemērojies sēšanai ziemas beigās kalnainos apvidos, kur stāvās kaļķainās un akmeņainās augsnes, kas bagātas ar fosforu, bet kurās ir maz kālija, kavē ūdens stagnāciju mitro sezonu laikā. Apgabalā valda tipisks kalnu klimats, kam raksturīgas ļoti bargas ziemas ar biežām salnām, kas ilgst līdz maijam, un ļoti nedaudzas vasaras nedēļas ar augstu temperatūru dienā. Divgraudkvieši “Farro di Monteleone di Spoleto” laika gaitā ir pielāgojušies šiem klimatiskajiem apstākļiem un kļuvuši pret tiem noturīgi. Par šo saikni, kas produktu vieno ar tā audzēšanas apgabalu, vēl labāk liecina senvēstures atradumi. Etrusku kapā ar divzirgu kaujas ratiem [tomba della biga], kas datējams ar 6. gadsimtu p. m. e., ir atrastas graudu atliekas, to vidū divgraudkviešu graudi, kas, ļoti iespējams, pieder pie sugas, kuru līdz mūsdienām tradicionāli audzē Monteleone di Spoleto reģionā, proti, Triticum dicoccum. Tas liecina par šā graudauga plašo izplatību un izmantošanu minētajā laikmetā. Monteleone di Spoleto apgabalā pētījumi arhīvos ir ļāvuši atklāt un saglabāt dokumentārus pierādījumus, kas apliecina, ka divgraudkviešus plaši audzēja jau 16. gadsimtā un turpmāko gadsimtu gaitā to audzēšana kļuva par reģionā ierastu lauksaimniecības praksi, kas turpinās līdz mūsdienām. Tas skaidri apliecina, cik liela nozīme augsnes apstrādes paņēmienu un pareiza sējas un ražas novākšanas laika izvēlē laika gaitā bijusi cilvēku prasmei. Šī prasme, kas nodota no paaudzes paaudzē, ir ļāvusi uzlabot šīs izcilās, enerģētiski bagātās un ar atspirdzinošām īpašībām apveltītās graudaugu kultūras audzēšanu un palielināt produkcijas apjomu. Visbeidzot, tradicionālās receptes, pēc kurām gatavo zupas un buljonus svētku un svinību maltītēm, ir palīdzējuši šim produktam iemantot plašu atzinību.

Atsauce uz produkta specifikācijas publikāciju

(šīs regulas 6. panta 1. punkta otrā daļa)

Produkta specifikācijas pilnais teksts ir pieejams šādā tīmekļvietnē: http://www.politicheagricole.it/flex/cm/pages/ServeBLOB.php/L/IT/IDPagina/3335

vai

tieši atverot Lauksaimniecības, pārtikas un mežsaimniecības politikas ministrijas mājaslapu (www.politicheagricole.it), noklikšķinot uz “Qualità” (ekrāna augšdaļas labajā pusē), tad uz “Prodotti DOP IGP STG” (ekrāna kreisajā malā) un, visbeidzot, uz “Disciplinari di Produzione all’esame dell’UE”.

(1) OV L 179, 19.6.2014., 17. lpp.